খাগড়াছড়ি, ১২ জুলাই (শীর্ষ নিউজ ডটকম) খাগড়াছড়ি জেলার লক্ষ্মীছড়ি উপজেলার শিলাছড়িতে ইউনাইটেড পিপল্স ডেমোক্রেটিক ফ্রন্টের (ইউপিডিএফ) মানববন্ধন কর্মসূচি চলাকালে অজ্ঞাত সন্ত্রাসীদের গুলিতে ২ জন গুলিবিদ্ধ হয়েছে। মানববন্ধন কর্মসূচির শেষ পর্যায়ে দুপুর ১২টার দিকে এ গুলির ঘটনা ঘটে। আহতরা হচ্ছে শিমুল চাকমা ও নিউটন চাকমা সুজন।  খাগড়াছড়ির অতিরিক্ত পুলিশ সুপার দেলোয়ার হোসেন সাঈদী ঘটনার সত্যতা স্বীকার করে বলেন, ঘটনায় দুই জন গুলিবিদ্ধ হয়ে  লক্ষীছড়ি হাসপাতালে ভর্তি হয়েছেন। রামগড় সার্কেলের সহকারী পুলিশ সুপার একে এম জহিরুল ইসলাম জানান, মানববন্ধন চলাকালে অজ্ঞাতনামা সন্ত্রাসীরা দুই রাউন্ড গুলি ছোড়ে। এতে দুই জন গুলিবিদ্ধ হয়। ঘটনাস্থলে পৌছুলে বিস্তারিত জানাতে পারবেন বলে তিনি জানান। ইউপিডিএফর গণমাধ্যম প্রধান নিরণ চাকমা এ হামলার ঘটনার জন্য সন্তু লারমার বোরখা পার্টিকে দায়ী করেছে।  (শীর্ষ নিউজ ডটকম/প্রতিনিধি/সস/১৪.১৮ঘ.)